Makan a la Pinoy: Prawns Thermidor
December 15, 2013 in Featured, food by editors
Ni BRENDA S. DACPANO
www.nordis.net
Padaw wenno lobster thermidor… saan a putahe a Pilipino, saan a gagangay a mailutluto iti inaldaw-aldaw isu a maibagay iti umadanin a panagrambak ken panangselebrar iti Paskua.
Naadaw ti awag a thermidor manipud iti maysa a restaurant a Chez Marie idiay Paris, France a nangluto iti lobster thermidor idi 1894 a kas panangdayaw iti madama a maipabpabuya idi iti teatro a natituluan ti Thermidor. Ti kayat a sawen ti Thermidorian ket 9 Thermedorian Year II (July 27, 1794) a naibasar iti French Revolutionary Calendar. Ti Termedorian Reaction ket paset iti pakasaritaan ti French Revolution no sadinno a nagbaringkuas dagiti umili laban kadagiti kinaranggas wenno Reign of Terror kadagidi panawen ti Setyembre 5, 1793 aginggana Hulyo 28, 1794.
Gapu ta nangina unay ti lobster, padaw ti inusar ko ditoy. Mabalin met nga usaren ditoy ti rasa. Mayat met ti tahong.
Ramen:
½ – ¾ kilo a padaw (16-18 pidaso)
2 kutsara a mantika wenno mantikilya
2 ngipen a bawang, tinadtad iti pino
1 medium a sibuyas, tinadtad iti pino
½ tasa nga uong, tinadtad iti pino
½ tasa a parsley, tinadtad iti pino
½ tasa a keso, ginadgad
Asin ken paminta a pangtimpla
Puraw a sarsa:
1-2 kutsara a mantikilya
1 kutsara a sibuyas, tinadtad iti pino
1 tasa nga all-purpose cream
1 kutsara a gawgaw/cornstarch
Preparasyon:
1. Bugguan dagiti padaw ken puteden dagiti iming ken tudokna. Pisien ti bukot ti padaw ken iyukrad a kasla libro. Iplastar iti baking sheet/pan.
2. Iti pariok, igisa ti sibuyas, bawang, uong ken parsley. Timplaan ti asin ken paminta. Iluto iti agarup 5 minutos.
3. Isagana ti sarsa: Igisa ti bawang aginggana nalammuyot. Ikabil ti all-purpose cream. Isaruno ti gawgaw a naikanaw iti 2 kutsara a danum. Timplaan ti asin ken paminta. Kiwaren ken adawen no napaleten.
4. Paglaoken ti nagisa nga uong, parsley ken ti sarsa. Mangibati ti sarsa a pagsawsawan.
5. Mangikabil ti sangakutsara a mixture iti tunggal padaw. Parabawan ti nagadgad a keso.
6. Iluto iti oven iti kapudot a 350 degrees iti 10-15 minutos. # nordis.net
bam_Latn eng_Latn sot_Latn kab_Latn ilo_Latn ilo_Latn ilo_Latn swe_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn hau_Latn ilo_Latn war_Latn kac_Latn hat_Latn ilo_Latn ilo_Latn ilo_Latn ilo_Latn ilo_Latn ilo_Latn